
Председателят на СЕМ Георги Лозанов се срещна с плевенски журналисти

Пет свои тези, важни за съвременната журналистика, разви на дискусия в Плевен председателят на Съвета за електронни медии доц. Георги Лозанов. Добрия журналист рано или късно го уволняват. Журналистът трябва да може да се защити от собствениците на медията. За журналистиката наистина лошата новина е добра новина, защото журналистът е сапьор, който трасира пътя към решаване на проблема или предпазва аудиторията от него. Журналистите трябва да бъдат просветени лаици – на могат да мислят от името на аудиторията и в мащабите, в които тази аудитория може да последва тези мисли. В този смисъл не специализацията на журналиста е толкова важна, а общата култура. Журналистиката говори обикновено на хора, които не искат да я слушат, така че е обречена на доза сензационност. Това са максимите в професията, които изповядва доц. Лозанов. Самият той признава, че част от вижданията му не се приемат еднозначно. Като например това, че трябва да се бяга от ресорната журналистика, защото при нея се създават контакти, при които се губи критичността. Според него журналистиката трябва да търси и посочва на обществото именно проблемите, за да трасира пътя за тяхното решаване. По думите му, когато властта се интимнизира прекалено много с журналистиката, това убива и двете. „Най-лесният начин да убиеш един политик е не с критика, а с ласка“, отбеляза доц. Лозанов. По думите му, регулация на медиите трябва да има, защото информацията, с която те боравят, е не само стока, а и право на гражданите. Той направи аналог в тази посока с медицината и правото.
Дискусията бе организирана от плевенското журналистическо дружество по повод 120 години организирано журналистическо движение в България.

